Viking Mestad

Viking Mestad (født 12. januar 1930 på Evanger, død 15. desember 2013) var en norsk jurist, bankdirektør, nynorskforkjemper og Venstrepolitiker.Dødsannonse i Aftenposten 

 Liv og virke 
Mestad studerte ved Universitetet i Oslo. I studietiden var han med i  Studentmållaget i Oslo, hvor han arbeidet spesielt med å få folk til å besøke Det Norske Teatret. Etter å ha fullført juridisk embetseksamen jobbet han i Prisdirektoratet, som dommerfullmektig i Øst-Finnmark og på kontoret til Stortinget. I 1962 ble han tilsatt i Norges Bank, og der ble han direktør for Sekretariats- og rettsavdelingen (juridisk direktør) og kom med i ledergruppen. Han var direktør da den første femtikronerseddelen med nynorsk tekst («Noreg») kom i 1984. Mestad sluttet å arbeide der i 1995.

Mestad var styreformann i Det Norske Teatret fra 1977 til 1998; han hadde da vært styremedlem fra 1966. Han var nestformann i Det Norske Teatrets forening fra 1982 til 1992. Han var også leder i interimsstyret for Nynorsk Pressekontor i 1969 og styreformann der. Dessuten var han politiker for Venstre og statssekretær i Forbruker- og administrasjonsdepartementet i regjeringen Korvald fra 18. oktober 1972 til 16. oktober 1973.Statssekretærer på Regjeringen.no, innhentet 19. juli 2010. Noen år var han leder i Oslo Venstre. Han meldte seg ut av Venstre etter Stortingsvalget i 2013 på grunn av partiets politiske linje.

 Familie 
Viking Mestad var far til jussprofessor Ola Mestad og skuespilleren Henrik Mestad.

Han var sønn av Ole V. Mestad og Ingeborg A. Fasteland.

 Referanser 

 Eksterne lenker 


Kategori:Norske jurister
Kategori:Statssekretærer fra Venstre
Kategori:Statssekretærer i Regjeringen Korvald
Kategori:Nynorskforkjempere
Kategori:Personer fra Voss kommune